ועדת הכלכלה, כנסת 16, פרוטוקול מספר 168, 2004-03-09 11:50

שלום שמחון: שלום לכולם, אני פותח את הישיבה בנושא הצעת חוק הספורט התחרותי בנהיגה, של חבר הכנסת אהוד רצאבי וקבוצת חברים נוספים.

אליעזר כהן: זו הצעת חוק של שינוי.

שלום שמחון: אני מבין שיש שני גופים שעוסקים בעניין הזה.

שלום שמחון: אחד, זה משרד החינוך, הבנתי שיש קבוצת עבודה שעוסקת בעניין הזה, שמרכז אותה חבר הכנסת הנדל.

שלום שמחון: השני, משרד התחבורה, שאני מבין שמנסה להוביל את העניין שלא באמצעות חקיקה.

שלום שמחון: חבר הכנסת רצאבי, בבקשה.

אהוד רצאבי: אני מודה ליו"ר על ההזדמנות לדון בנושא, שלדעתי ולדעת חברי כנסת נוספים, הוא חשוב ביותר.

אהוד רצאבי: עצם זה שהנושא כרגע נמצא בדיון על ידי כמה גופים, ועל ידי שני משרדים, מראה את החשיבות של הנושא, והלקונה שאנחנו נמצאים בה.

אהוד רצאבי: הנושא הזה של ספורט מוטורי הוא למעשה עבירה על החוק היום.

אהוד רצאבי: כל מי שעוסק בזה היום למעשה עובר על החוק.

אהוד רצאבי: את החוק הזה אי אפשר לאכוף, וכתוצאה מזה, כיוון שהנושא לא מוסדר בחוק, אנשים עוסקים בספורט מוטורי אם זה בדיונות ואם זה בכבישי הארץ בכל מיני מקומות, כמו למשל שדרות רוקח בראשון, ששמעתי שעושים שם תחרויות.

אהוד רצאבי: הדברים האלה גורמים לכך שהתחרויות האלה לא מפוקחות, ואולי מובילות לתאונות, ואולי מובילות גם לעבירות אחרות, שאנחנו לא רוצים לראות.

אהוד רצאבי: עצם ההתנגדות לספורט מוטורי, כפי שהיא מופיעה עד היום היא דבר לא טבעי.

אהוד רצאבי: ספורט מוטורי קיים בכל העולם, ואפילו בארצות שכנות לנו כמו למשל קפריסין.

אהוד רצאבי: ספורט מוטורי הוא אחד האמצעים להגברת התיירות.

אהוד רצאבי: הנושא הזה יכול למנף את ישראל על מפת התיירות בלי כל ספק.

אהוד רצאבי: יש לנו אנשים שעברו קורסים בספורט המוטורי בחו"ל.

אהוד רצאבי: יושבים כאן דני פרומצנקו, דני לוי, בועז עצמון – כולם אנשים שאני יודע שעוסקים בנושאים האלה, אם לא בארץ אז בחו"ל.

אהוד רצאבי: לכן, אני חושב שאת כל מה שקשור בנושא של הספורט המוטורי, כפי שקבעתי בהצעת החוק המוצעת כאן, יש לאפשר מגיל 8 ועד 80.

אהוד רצאבי: כל דבר שיש בו מנוע מכוח סוס מסוים עד כוח אחר, תחת רגולציות מסוימות ופיקוח מסוים, צריך לאפשר להתחרות כי כל ניסיון מנוע דבר כזה הוא בלתי אפשרי.

אהוד רצאבי: כשהצעת החוק שלי הוגשה לקריאה טרומית, הממשלה תמכה בתנאי שאמתין להצעת חוק של הממשלה, שעובד עליה סגן שרת החינוך, צבי הנדל.

אהוד רצאבי: הבעיה היא שאמרו לי שאוטוטו זה מגיע, והאוטוטו הזה הוא מנובמבר עד היום, כבר ארבעה חודשים.

אהוד רצאבי: כל עיכוב כזה – ואנחנו יוצאים לפגרה בקרוב, של חמישה שבועות – רק יעכב את החקיקה.

שלום שמחון: אתה יכול להסביר לנו מה החוק הזה עושה.

אהוד רצאבי: החוק שלי בא להסדיר ולקבוע שני דברים, שהספורט המוטורי הוא דבר חוקי במדינת ישראל, ושניתן להתחרות בספורט מוטורי בישראל, כמו שזה נעשה בעולם כולו.

אהוד רצאבי: דבר שני, לקבוע את הכללים לפיהם ניתן יהיה לקיים תחרויות מוטוריות, מי רשאי לעסוק בכך, מה הרשיונות, איזה ביטוח צריך לעשות, איפה ניתן לעשות וכן הלאה.

אהוד רצאבי: דבר נוסף שנקבע בהצעת החוק, שבספורט מוטורי יוכל לעסוק אדם מגיל 8 עד 80, בהתאם לנפחי מנוע שונים ומשונים, כפי שייקבע.

שלום שמחון: מגיל שמונה?

אהוד רצאבי: מגיל שמונה, אינני רואה כל סיבה שילד בגיל שמונה, שיכול לשבת על כלי עם נפח מנוע קטן ביותר, יוכל להתחרות.

אהוד רצאבי: מדוע לא? אין בזה כל סכנה, ניתן לעשות את זה.

אהוד רצאבי: כל ספורט אחר יש בו מידה של סיכון.

גלעד ארדן: איזו קביעה פסקנית, אין כל סכנה.

אהוד רצאבי: אני מודה לך על התערבותך, אבל אני קובע שאין בזה יותר סכנה מכל ספורט אחר.

אהוד רצאבי: גם בריצה נופלים ושוברים את הירך, וגם בסקי יש אנשים שקורים להם דברים.

שלום שמחון: כלומר, אתה מנסה להסדיר משהו, שכרגע קורה באופן לא פורמלי.

אהוד רצאבי: אני בא להסדיר שהספורט הזה יהיה חוקי.

אהוד רצאבי: בין כה וכה עושים את זה, אי אפשר למנוע את זה.

אהוד רצאבי: עושים את זה במחשכים, עושים את זה על דיונות, המשטרה פושטת על האנשים האלה ומחרימה את הכלים שלהם כיוון שזה החוק, וטוב שהיא עושה את זה כי אין רגולציה על העניין הזה.

אהוד רצאבי: לכן, צריך לדעתי ליישם את החוק הזה בכל המהירות האפשרית.

שלום שמחון: תודה.

שלום שמחון: חבר הכנסת כהן, בבקשה.

אליעזר כהן: אני מקבל את כל מה שחבר הכנסת רצאבי אמר, אני רק רוצה להוסיף.

אליעזר כהן: לפני קצת פחות משלוש שנים, השר מתן וילנאי, שר המדע והספורט, החל להכין את חוק הספורט המוטורי במשרדו.

אליעזר כהן: הם עבדו על זה קשה, ככל שהם נכנסנו לעניין הן גילו את מה שאמר חבר הכנסת רצאבי עכשיו.

אליעזר כהן: בשביל לעשות ספורט מוטורי צריך שיהיה מקום מתאים, צריך שיהיה לבוש מתאים, צריך שיהיה ציוד כיבוי אש והצלה, וצריך ביטוח, וצריך וצריך.

אליעזר כהן: מישהו צריך לעשות את זה.

אליעזר כהן: בשבוע שעבר, באצטדיון יד אליהו, קפצו אופנועי ספורט לתקרה של אצטדיון יד אליהו וירדו בצד השני, ילדים בני שמונה נהגו באצטדיון.

אליעזר כהן: תשאל אותי איך עשו את זה.

אליעזר כהן: הביאו מחוץ לארץ את האלופים, את הביטוחים, את האופנועים את הכל.

אליעזר כהן: הכל עבד על הכיפק, אבל יבוא מחוץ לארץ.

אליעזר כהן: מה שחבר הכנסת רצאבי, אני וכל החברים שמעונינים בספורט הזה רוצים, זה שזה יהיה בארץ, תוצרת הארץ, לגיטימי, ענייני, מורשה.

אליעזר כהן: זה הכל.

אליעזר כהן: חבר הכנסת אמר דבר נכון לגבי זה שהספורט עבר ממשרד המדע למשרד החינוך.

אליעזר כהן: צבי הנדל לקח את הנושא, בעידודי, והוא מריץ אותו.

אליעזר כהן: הוא גילה שחסרים לו כמה עשרות שעות עורכי דין – הוא השיג גם את זה.

אליעזר כהן: עורך דין צבי ענבר, שהיה היועץ המשפטי של הכנסת נכנס לזה, והם בימים אלה גומרים לחלוטין, גם את הטיוטה של הטיוטה.

אהוד רצאבי: הימים האלה זה ארבעה חודשים, אנחנו עוד מעט גומרים את הכנסת.

גלעד ארדן: הוא אמר, את הטיוטה של הטיוטה הם גומרים.

אליעזר כהן: אני רוצה להגיד דבר מאוד מדויק.

אליעזר כהן: הבוקר ב-10:00 פגשתי אישית את צבי הנדל, לא בטלפון, שהוא במקרה מהסיעה שלי, ומהסיעה של אביגדור ליברמן, שר התחבורה.

אליעזר כהן: אביגדור ליברמן – עד כמה שאני יודע, מתואם לגמרי עם צבי הנדל.

אליעזר כהן: ישבתי בשתי ישיבות בעניין הזה.

שלום שמחון: יכול להיות שנגלה עוד מעט שהם לא כל כך מתואמים.

אליעזר כהן: אל תהיה מודאג, אני קצת בעניינים.

שלום שמחון: יכול להיות שתגלה שיד אחרת במשרד של ליברמן מנסה להוביל מהלך אחר.

אליעזר כהן: את זה אני שומע הבוקר, ואני מופתע לגמרי.

אליעזר כהן: צבי הנדל, סגן השרה, אמר לי הבוקר ב-10:00, שבשבוע הבא החוק מוגש לכנסת.

אליעזר כהן: שתיים, אני לא יודע שום דבר על משהו שמשרד התחבורה מריץ שלא כחוק.

אליעזר כהן: שלוש, גדעון עזרא ייצג את הממשלה כשהוא הציג את החוק.

אליעזר כהן: החוק של אושר ואנחנו הצבענו בעדו, בכדי ששני החוקים, של חבר הכנסת רצאבי ושל הממשלה, יוגשו יחד.

שלום שמחון: אני יכול לתת לך רעיון בלי שלמדתי את זה.

שלום שמחון: יהיה פה חוק, ויהיה מותר על פי החוק, מי וביל את הדבר הזה?

שלום שמחון: אני מניח שיקום איזה גוף שיהיה לו את הרשיון לעשות את הדבר הזה, השאלה מי.

אליעזר כהן: אני לא יודע מה משרד התחבורה עושה שלא כחוק.

אליעזר כהן: אנחנו נדאג שהחוק יעבור, והחוקים ישולבו.

אהוד רצאבי: התרומה לתיירות היא גם חשובה ביותר, מאחר וגם מדובר על מסלולים באזור הנגב.

שלום שמחון: חבר הכנסת ארדן, בבקשה.

גלעד ארדן: אנחנו היום בהכנה לקריאה ראשונה, אז אני רוצה לדבר באופן כללי, לא לרדת לפרטים.

גלעד ארדן: באופן עקרוני, אני מסכים עם רוח הצעת החוק, ואני חושב שצריך להסדיר את הנושא של מרוצי מכוניות בישראל.

גלעד ארדן: אני גם מסכים להשלכות התיירותיות.

גלעד ארדן: כבן אשקלון אני זוכר כמה אנשים זה הביא למרוצים שנערכו שם פעם.

גלעד ארדן: יחד עם זאת, אני חושב שחלק מהבעיות שהצעת החוק הזאת באה לפתור – ואת זה אני אומר לידידי חבר הכנסת רצאבי – אני לא מבין איך תעשה את זה.

גלעד ארדן: אתה מדבר על נערים שלוקחים היום מכונית של ההורים ומשתוללים אתה, צריך להבין שהחוק הזה אחרי שהוא יוסדר, זה ספורט שעולה הרבה מאוד כסף.

גלעד ארדן: צריך להתאים את הרכב לנושא, צריך ביטוח מיוחד, צריך מיגון, צריך ביגוד.

גלעד ארדן: אני לא מכיר הרבה הורים או בני נוער שיוכלו להרשות לעצמם - - -

שלום שמחון: עושים את זה.

גלעד ארדן: מה הם עושים?

שלום שמחון: הם משקיעים במכוניות, הם עושים את הכל.

אליעזר כהן: בשבוע שבעבר ילדים בני שמונה נהגו באופנועים ביד אליהו.

גלעד ארדן: ברמה הדקלרטיבית, כל אחד יכול להגיד כרגע מה שטוב לעמדה שלו.

גלעד ארדן: לי לא נראה, ואם כבר נראה לי, אז אולי חלק מאוד קטן מבני הנוער יעשו דבר כזה, וחלק אחר, שאין לו, פשוט יעשו את זה עם מה שיש לו, וזה יהיה מודל לחיקוי להרבה בני נוער.

גלעד ארדן: ההסתייגות המרכזית שלי מהצעת החוק הזאת היא בנושא של הגיל אני לא חושב, לאור המעורבות של נהגים צעירים בתאונות דרכים, שהיא הרבה יותר גדולה מהחלק שלהם באוכלוסייה, שצריך להוריד את הגיל, אלא להפך, לאפשר רק לנערים עם ניסיון.

גלעד ארדן: זה שאני מייצג עמדה מסוימת, ואנשים אינטרסנטים אחרים מייצגים עמדה אחרת, זה לא מספיק.

גלעד ארדן: אני חושב שאנחנו צריכים לראות בוועדה מחקרים, בדיקות, איך זה משפיע על התנהגות של נהגים צעירים, האם זה גורם להכשרה שלהם, כפי שטוענים המצדדים בכך, או שזה יאפשר מודל לחיקוי אצל הרבה צעירים, שאין לה כישורים לעשות את זה.

גלעד ארדן: היום כולנו חכמים, אבל חס וחלילה מחר ייהרג איזה בחור - - -

שלום שמחון: הוועדה עסקה בנושא של מגרשי הדרכה.

שלום שמחון: זאת יכולה להיות אופציה שהמגרשים האלה - לא בזמן שעושים הדרכה לנהגים חדשים -יוכלו לשמש כמגרשים לתחרויות ספורט מוטורי, ואז יש את כל המסגרת מסביב, שגם מאפרת שימוש במגרשים האלה וגם נותנת בטיחות מתאימה.

גלעד ארדן: בסדר, אבל הצעת החוק הזאת מדברת רק מגילאי 16, שהוא יכול לנהוג בכל נפח מנוע.

גלעד ארדן: "לא ינהג אדם שגילו פחות מ-16 ברכב תחרותי".

גלעד ארדן: עד גיל 16, אתה יכול 30 כוח סוס, כלומר מעל 16 – כל כוח סוס, וזה אדם שעוד אין לו רשיון נהיגה.

גלעד ארדן: אני, בכל הכבוד, חושב שזה מצרך חשיבה ובדיקה של העניין הזה.

גלעד ארדן: אני חושב שבשלב ראשון עדיף להחיל את זה רק על נהגים עם ותק מסוים.

גלעד ארדן: אני עצמי אערוך בדיקות והשוואות של הנושא.

גלעד ארדן: אני מעלה את זה כרגע כנקודה בהכנה לקריאה ראשונה.

גלעד ארדן: באופן כללי, אני תומך ברוח החוק.

אליעזר כהן: לעניין הבטיחות בדרכים, כל המחקרים בעולם - איפה שיש ספורט מוטורי - מוכיחים שכל האנרגיה השלילית שנעשית אצלנו בדרך בלתי חוקית, מופנית למרכזים מסודרים ומוכנים, וזה מוריד באותן מדינות בין 20% ל-28% את תאונות הדרכים.

שלום שמחון: תודה.

שלום שמחון: חבר הכנסת כבל, בבקשה.

איתן כבל: אני רוצה שנעשה כאן הבחנה.

איתן כבל: הגיע הזמן שהספורט המוטורי יאושר במדינת ישראל.

איתן כבל: הוא אחד מסוגי הספורט הכי פופולריים בעולם, זאת עובדה.

איתן כבל: זה לעדתי, הנושא המרכזי.

איתן כבל: מכאן ועד סעיפי החוק בעניין איכותו של הנהג הישראלי, ומה זה יעשה לו – זה לא יעשה כלום.

איתן כבל: מי שיהיה מקצוען, כמו בכל דבר, אז הוא מקצוען.

איתן כבל: אם יש מישהו שחושב שזה ישנה או ישפיע על התחרויות הבלתי חוקיות שיש היום – טועה.

איתן כבל: אני תומך בהצעת החוק הזאת כהצעת חוק, נקודה.

איתן כבל: צריך לקחת בחשבון, שברגע שמסדירים את הנושא, וכך צריך להיות בחקיקה, הרוב המכריע של אלה שעוסקים היום בספורט בלתי חוקי לא יעמדו בקטגוריות של להיכנס למסגרות האלה מבחינת גיל, יכולות, יכולת הרכב.

איתן כבל: ליד הבית שלי בראש העין יש כביש שמחבר את נחשונים לכביש מספר 40, זה כביש קלאסי, מסלול נהדר.

איתן כבל: אני מניח ששם ימשיכו נערים להשתמש ברכבים של ההורים שלהם.

איתן כבל: ברגע שהופכים את זה למקצועי - מעלים את הסטנדרטים.

איתן כבל: אי אפשר לאפשר לכל ילד שקיבל רשיון להשתתף בתחרויות האלה, מעבר לתחרויות שהן ברמה החובבנית.

איתן כבל: השתתפתי בקרטינג לא מזמן – אין בזה שום בעיה.

שלום שמחון: תודה.

שלום שמחון: נעבור לאנשי המקצוע.

דני פרומצנקו: בסוף שנות ה-80 הייתי מבעליה של חברת ניטל, וחבר הכנסת אהוד רצאבי היה רואה החשבון שלה.

דני פרומצנקו: ערכנו מרוצים באשקלון בצורה חוקית.

דני פרומצנקו: משטרת ישראל תמכה בהם, איתן בן יהושע, שהיה ראש מחלקת התנועה של משטרת ישראל, היה מגיע למרוצים בעצמו ולעמים גם פותח את המרוצים.

דני פרומצנקו: שוטרים בתשלום ולא בתשלום שמרו על המרוצים.

דני פרומצנקו: החוק מאז לא שונה, מה ששונה זו הגישה.

דני פרומצנקו: ברור שאני בעד ספורט מוטורי, ספורט מוטורי היה בארץ, וחלק גדול מהאנשים שנמצאים פה ועומדים מאחורי הבג"ץ, עומדים מאחורי הקרטינג בישראל - זה בוגרי אשקלון.

שלום שמחון: איזה בג"ץ?

דני פרומצנקו: יש בג"ץ שהביא את הממשלה להתחיל לחקוק את החוק.

לאה ורון: מי הגיש אותו?

דני לוי: עמותת נהגי המרוצים הגישה בג"ץ למיסוד הספורט המוטורי.

אליעזר כהן: עם כל הצניעות, עם הבאת הספורט למשרד החוקי, צבי הנדל התחיל להזיז את זה יפה.

שלום שמחון: בכל מקרה, אם תגיע הצעת החוק בשבוע הבא, כמו שאתה אומר, אנחנו נאחד אותן להצעת חוק אחת.

אליעזר כהן: המגמה היא תוקפנית, לעשות את זה לפני הפגרה.

דני פרומצנקו: רוב האנשים שעוסקים היום בספורט מוטורי, בטח שהקצת יותר מבוגרים, הם בוגרי אשקלון.

דני פרומצנקו: היו עונות שלמות של מרוצים שערכנו שם, ונדמה לי שהפגיעה החמורה ביותר הייתה שבר ביד של מישהו.

דני פרומצנקו: ספורט מוטורי, אם לא עושים אותו נכון, יכול להיות מאוד לא בטוח, אבל אגרוף הוא בטח לא בטוח, כי שם המטרה היא להפיל אחד את השני.

דני פרומצנקו: להרביץ אחד לשני ברחוב זה לא חוקי, להרביץ אחד לשני בזירה – חוקי, אפילו זכינו במדליות באולימפיאדה בזה.

דני פרומצנקו: יש פה רק שאלה אחת שעלה ואני רוצה להגיב עליה, וזה נושא הגיל.

דני פרומצנקו: בואו נתחיל את הספורט המוטורי בגיל 80, כולם גריאטריים, יסעו לאט לאט.

גלעד ארדן: למה אתה מקצין את זה?

דני פרומצנקו: כי להגיד שרק נהג ותיק ישתתף בספורט מוטורי - - -

גלעד ארדן: גם 21 זה ותיק.

דני פרומצנקו: אלוף ישראל במרוצי קרטינג הוא נער בן 14.

דני פרומצנקו: הוא התחיל להתחרות בגיל שמונה.

דני פרומצנקו: הוא מצוין, הוא אדם שאם היה לאן להתקדם היום בתחום הספורט המוטורי היה יכול להגיע רחוק.

שלום שמחון: תודה.

שלום שמחון: מר דני לוי, בבקשה.

דני לוי: בשביל הרקורד, הבג"ץ שלנו נקרא 6931/01.

דני לוי: זה בג"ץ של הנהגים, אנחנו כבר דנים בזה שלוש שנים.

דני לוי: אני מבקש שהפורום הסה ל יטעה וישייך את נהגי המרוצים המקצוענים בישראל עם כל אלה שמתפרעים בכבישים.

דני לוי: עשו הפרדה מוחלטת, אף על פי שבעיני החוק אנחנו נחשבים לאותם עבריינים ואנחנו הולכים לבתי המשפט.

דני לוי: ששת נהגי המרוצים הבכירים של ישראל מובלים השבוע למשפט על נסיעה בצורה רשלנית, אנחנו נראה איך להתמודד עם זה אחר כך.

שלום שמחון: תפסו אתכם בדיונות?

דני לוי: כן, זה קשור למשרד התחבורה.

דני לוי: משרד התחבורה החליט לאגוף ולעקוף את נושא החוק, והגיש בקשה דרכנו לערוך מרוץ פיילוט ללא חוק.

דני לוי: מרוץ פיילוט לא לפי החוק, יש בו יתרונות ויש חסרונות.

דני לוי: מצד אחד הוא אולי דוחף קדימה את החוק, כמו שהצעתו של חבר הכנסת רצאבי דוחפת את החוק, ומאידך גיסא אנחנו לא חושבים שזה דבר כל כך טוב לעשות בזמן זה, כי התזמון לא נכון.

דני לוי: זאת דעתנו באופן אישי, אבל אם ייצא פיילוט נשמח להשתתף בו.

דני לוי: לגבי גיל.

דני לוי: חבר הכנסת ארדן, אולי יש פה אי הבנה.

דני לוי: אף אחד לא לוקח ילד בן שש ושולח אותו לכבישים.

שלום שמחון: רצת מהר מידיי מהנקודה הקודמת, אני רוצה שתחזור.

שלום שמחון: מה משרד התחבורה מנסה לעשות?

דני לוי: משרד התחבורה פנה אלינו, לעמותת נהגי המרוצים, באוקטובר 2003 וביקש מאתנו לארגן תוכנית מרוץ פיילוט אחת, כדי שכולנו נדע מה זה מרוץ מכוניות בישראל.

דני לוי: אנחנו ארגנו לו.

דני לוי: עמותת נהגי המרוצים בשיתוף עם גורמים שיש להם גישה לספורט המוטורי ישבנו בצוותא והכנו פיילוט.

דני לוי: הגשנו אותה למשרד התחבורה בערך חודש ימים אחרי זה.

דני לוי: מאז ועד היום מתגלגלות כל מיני שיחות חולין בעניין, עוד לא ראינו את מרוץ הפיילוט יוצא, אף על פי שיש בידנו מסמכים כתובים, ואחד הגשנו לך, חבר הכנסת שמחון.

שלום שמחון: אני רק יכול להגיד מה יש לנו פה.

שלום שמחון: יש פה דיון שהיה במשרד התחבורה באוקטובר, ונושאו בדיקת אפשרות לקיים תחרות מבוקרת בתנאים מגבילים.

שלום שמחון: נאמר פה שהאפשרות להסדיר מרוץ ספציפי מתאפשרת באמצעות סעיף 74 לפקודת התחבורה, המאפשר לשר התחבורה לקבוע בהודעה ברשומות כי במקום מסוים לא יחולו הוראות פקודת התעבורה או התקנות.

שלום שמחון: האירוע יאושר על ידי משטרת ישראל, בכפוף לקביעת אמצעי בטיחות במקום האישורים הנדרשים על ידי הארגונים הבין-לאומיים.

שלום שמחון: זאת אומרת, שיש מקומות ששר התחבורה הוא מעל החוק.

דני לוי: אציג בפניך עוד מכתב, מה-22 בפברואר 2004, אולי זה יסיר את הערפל.

שלום שמחון: במכתב הזה כתוב: "קיום פיילוט למרוץ מכוניות.

שלום שמחון: כזכור, אישרתי בישיבה בראשותי, מיום 19.10.03 קיום פיילוט למרוץ מכוניות, זאת במקביל לקידום הליכי החקיקה בתחום זה, שמוביל משרד החינוך, התרבות והספורט.

שלום שמחון: בעקבות מספר פניות שהוגשו, ולאור עמדת משטרת ישראל בנוגע לקיום הפיילוט, כפי שהובאה במכתבו המצורף בזה של ראש מחלקת התנועה, הנושא כרוך בהיבטים מהותיים ומורכבים כגון הגדרת מטרת הפיילוט, בחירת ההצעה לפיילוט, הסדרת ההיבטים הטכניים ברכב, טיפול בנושא הביטוח ועוד.

שלום שמחון: לפיכך, הנכם מתמנים בזה לצורך עבודת משרדי, בראשותו של מ"מ סמנכ"ל תנועה, שתפקידו לגבש הצעה לפיילוט כל ההיבטים הנוגעים לתחום אחריות משרד התחבורה כאמור.

שלום שמחון: בכל ההיבטים שאינם נוגעים לתחומי סמכותנו, יש לתאם מול משרדי הממשלה האחרים".

שלום שמחון: כלומר?

דני לוי: זה בנוגע למשרד התחבורה.

דני לוי: אני נהג מרוצים מקצועי, אני מתחרה באליפויות עולם.

דני לוי: התחריתי במדינות שלא נחשבות כמעצמות בתחומים אחרים בלבד ספורט מוטורי, כמו קפריסין.

דני לוי: יש שם 700,000 תושבים ו-3.5 מיליון תיירים, 11.5 מליון שטרלינג בשלושה ימים לכלכלה המקומית, זה כתוב בספרים.

אהוד רצאבי: ולא מדובר על הימורים, מדובר על ספורט ותיירים – דבר הכי נקי בעולם.

דני לוי: אני מדבר פה ברחל בתך הקטנה, אני לא מפריח שום סיסמאות, מי שירצה את זה בכתובים – אציג בפניו.

דני לוי: אני שואל את עצמי, למה לא אצלנו.

דני לוי: בנוסף, ההיבטים הבטיחותיים, מבחינת הפגיעה בקהל -הספורט המוטורי מוגן על ידי חוקים מאוד נוקשים ומאוד קפדניים.

דני לוי: יש פדרציה בין-לאומית, שהיא גוף א-פוליטי שיושב בצרפת והוא מאציל מסמכותו על כל מדינה באמצעות נציגיו.

דני לוי: בישראל, בזכות החוק שעזרתי לקידומו, קבע משרד החינוך שהרשות לספורט מוטורי תוקם במסגרת משרד הספורט, אנחנו נעזור להם בהיבטים המקצועיים, ונעשה זאת בצורה טובה, כי מכל מלמדיי השכלתי.

דני לוי: חבר כנסת ארדן אמר שהוא רוצה לעשות איזה מחקר, לבדוק את העניין.

דני לוי: רק תבקש, תקבל את זה תוך דקה.

דני לוי: הכל מסודר.

דני לוי: אם בעולם יש מגיל שש מרוצים, אפשר גם פה.

שלום שמחון: אם הרשות הזאת תוקם במסגרת משרד הספורט, למה עוסק בזה גם משרד התחבורה?

דני לוי: שאלה טובה.

אהוד רצאבי: זאת אולי חשיבותו של הדיון הזה בהצעת החוק הפרטית, כי אנחנו רואים כמה מטפלים בזה כבר שנים, גם משרד התחבורה, גם משרד החינוך, ואנחנו רק עד 2007 פה, אחרי זה אני לא יודע מה יקרה.

אהוד רצאבי: מכיוון שגם הצעת החוק שלי מדברת על אימוץ התקנונים הבין-לאומיים, ובודאי שהדברים האלה נבדקו בעולן שנים רבות, זה יכול לקדם את הנושא ולתת "פוש" לכל הנושא החשוב הזה.

שלום שמחון: תודה.

שלום שמחון: אני רוצה לשמוע את משרד החינוך.

דני לוי: אני רוצה רק לסיים.

דני לוי: דעתי היא שהצעת החוק של חבר הכנסת רצאבי, שקראתי אותה בעיון, היא הצעת חוק טובה.

דני לוי: אני חושב שצריך להשלים אותה, יחד עם הצעת חוק של משרד הספורט שבו אנחנו עוסקים.

דני לוי: שניהם יחד זה הצעת החוק האולטימטיבית.

שלום שמחון: תודה.

שלום שמחון: נציגת משרד החינוך, בבקשה.

דורית מורג: קיימת הצעת חוק ממשלתית, שהונחה כאשר משרד הספורט היה נפרד ממשרד החינוך.

דורית מורג: הם התחילו בהליכי חקיקה, ואנחנו ממש נמצאים בשלבי סיום.

דורית מורג: ברגע שהספורט חובר למשרד החינוך, המשכנו בהליכים מאוד מואצים, בניסיון להגיע לסיום החקיקה בעניין הזה.

דורית מורג: למעשה, שותפים כאן כל משרדי הממשלה, לרבות משרד התחבורה והמשטרה.

דורית מורג: התקבלו הערות מכל המשרדים, התקבלו הערות בעקבות הפצת התזכיר גם מחלק מהאנשים הנמצאים כאן.

דורית מורג: כל גוף אינטרסנטי העיר את הערותיו לגבי כל סעיף וסעיף, ההערות נבדקו ונבחנו בקפידה רבה.

דורית מורג: כרגע אנחנו נמצאים מול משרד המשפטים בסיום בנושא הביטוח ובנושאים נוספים.

דורית מורג: צריך לקחת בחשבון שמדובר בהצעת חוק מורכבת, קשה, חדשנית במדינת ישראל.

דורית מורג: גם אם הנושאים האלה נעשים בעולם, הרי שאצלנו החקיקה בעניין הזה היא חדשה ומורכבת, ולכן צריך לנו עוד מעט זמן כדי לסיים ולהניח את הצעת החוק הממשלתית.

שלום שמחון: אבל הכוונה שלכם, כפי שנאמר פה, היא להקים רשות לספורט מוטורי בישראל, שיהיה במשרד החינוך?

דורית מורג: תנו לנו להניח את הצעת החוק, היא תובא גם בפני הוועדה הזאת.

דורית מורג: במקום שהצעת החוק איננה מתנגשת או - - -

אהוד רצאבי: חבר הכנסת כהן אמר שבוע ימים.

אהוד רצאבי: האם זה באמת שבוע?

אליעזר כהן: דברתי עם סגן השרה הבוקר.

אהוד רצאבי: חבר הכנסת הנדל אמר גם לי בשבוע שעבר, שזה יהיה תוך שבוע.

אליעזר כהן: זה חוק בן עשרות עמודים, זה לא פשוט.

שלום שמחון: כבר היה לנו דיון היום בבוקר על ששר במשרד אחד אמר דבר אחד, ושר במשרד שני אמר דבר אחר, רק במקרה זה היה אותו אדם.

שלום שמחון: שר התקשורת אמר דבר אחד, שר התמ"ת אמר דבר שני, רק שבמקרה זה אותו בן אדם.

אליעזר כהן: במקרה גם סגן שרת החינוך וגם שר התחבורה הם מהמפלגה שלי, ואני אפגוש אותם אחרי הצהרים.

ברוך שליט: ישנם משרדים שעובדים מהר יותר, למשל משרד המשפטים דן בנושא של ההיבט הביטוחי של העניין הזה, ואחרי מספר ישיבות מאוד קצרות הם סגרו את העניין.

ברוך שליט: הם פשוט גרעו אותנו מהנושא של הפלת"ד - פיצויים לנפגעי תאונות דרכים.

ברוך שליט: אנחנו משתתפים גם במרוצים, ובמרוצי ראלי יש גם קטעי מעבר, ויש לנו גם קטעים תחרותיים על מסלולים.

ברוך שליט: בנושא של המרוצים אנחנו עושים הרבה.

ברוך שליט: ישנם פה אנשים שפשוט נסעו לחוץ לארץ וקיבלו את כל האסמכתאות מחוץ לארץ.

ברוך שליט: תעודה, כמו שאני מראה לכם פה.

ברוך שליט: אנחנו יוצאים לחוץ לארץ, לומדים ורוכשים את המיומנויות, כדי שיוכלו לקיים את התחרויות בצורה מסודרת ומאורגנת.

שלום שמחון: אתה דוקטור בנהיגת מכוניות?

ברוך שליט: דוקטור בהנדסת מכונות.

ברוך שליט: הספורט הזה מחולק לכמה היבטים.

ברוך שליט: אם אנחנו מדברים על ילדים ונוער, הספורט הזה הוא זול.

ברוך שליט: תראה את האופנועים או הטרקטורונים או הרכבים הקטינים, שיש להן מנועים של 50 סמ"ק ומתחרים אתם, אלה לא רכבים יקרים.

ברוך שליט: בשלב הראשון, בדרך כלל, יש חברות או קבוצות שמארגנות את הדברים האלה.

ברוך שליט: חברות במועדון נותנת לך את האפשרות להשתתף.

ברוך שליט: ככל שהעסק הזה הולך וגדל, ומגיעים בסוף למרומי ראלי, לא תמצא שם הרבה אנשים בגיל 12, תמצא אנשים בגיל של דני לוי, למשל.

ברוך שליט: ככל שהמרוצים עולים כלפי מעלה הם גם יותר יקרים, אבל גם הגיל עולה עם העניין הזה.

ברוך שליט: בגיל 16 אפשר להשתתף במרוצים סגורים ולא לעלות על כבישים.

שלום שמחון: אם מדינת ישראל משקיעה זמן, וסגן השר בראש צוות משקיע מאמץ, וחברי הכנסת מנסים להוביל חקיקה בראשותו של חבר הכנסת רצאבי, אני לא מניח שעושים את כל זה רק בשביל שישה נהגים מקצועיים.

שלום שמחון: המטרה לעשות חוק שנותן מענה להמונים.

ברוך שליט: אתה רוצה מספר למרוץ ראלי?

ברוך שליט: זה 250 נהגים.

ברוך שליט: מוטור קרוס, אופנועים, זה 2,500 אופנועים, והם מגיעים לארץ "מוברחים", כי הם מגיעים לארץ בצורה מסודרת, לא דרך החברות אלא באופן אישי, ומורכבים בארץ.

ברוך שליט: באגים – רק היום כתוב על טום קאר, שמוכרים אותו בארצות הברית, הוא קיים פה.

ברוך שליט: זה פיתוח וייצר ישראליים, שרוכשים אותו היום בארצות הברית.

ברוך שליט: מסביב לעניין הזה יש נפח אדיר של כלי רכב.

ברוך שליט: זה לא לאחד, אני מדבר פה על אלפים.

ברוך שליט: הנוער זקוק לעניין הזה, לא יכול להיות שהנוער מתחרה על כבישים.

ברוך שליט: תן לו את הפתרון, שהוא יעלה ב-50 שקל עם הרכב שלו, והוא רוצה לעשות "פתיחות" מול החבר שלו, שהוא יעלה על מסלול מבוקר, שיעשה "פתיחות" שם, למה שיעשה את זה על הכביש?

ברוך שליט: יהיו לו את כל אמצעי הבטיחות.

שלום שמחון: חבר הכנסת ליבוביץ, בבקשה.

אילן ליבוביץ: אני בסך הכל חושב שצריך להתחיל לקדם את הנושא הזה.

אילן ליבוביץ: את ההבטחות של משרד החינוך אנחנו שומעים לפחות חצי שנה, מרגע שחבר הכנסת רצאבי הניח את ההצעה.

אילן ליבוביץ: אני חושב שהזרז לממשלה להביא את ההצעה שלה יהיה אם אנחנו נתחיל לקדם את ההצעה הזאת לקריאה ראשונה, אז הם יבינו שאי אפשר כבר לעצור את זה.

אילן ליבוביץ: אנחנו מבינים שכל פעם שהם אומרים שזה מיד מגיע, זה בצנרת – אנחנו מכירים את הסיפורים האלה.

אילן ליבוביץ: אם רוצים לקדם את זה - וכבר מזמן עבר הזמן לקדם - אז הם יצטרפו להצעת החוק הזאת ונאחד אותן, כמו שעושים במקרים אחרים.

אילן ליבוביץ: אני נתקלתי בבחור ארז ליבן, מתחרה ברמה עולמית.

אילן ליבוביץ: קיבל מ-BMW מלגה של 100,000 יורו ללמוד בחוץ לארץ.

אילן ליבוביץ: בחור בן 19, משרת בצבא היום, שלא מכירים בו כספורטאי מצטיין, כשתקום הרשות לספורט אפשר יהיה להכניס גם אותו לקטגוריה הזאת.

אילן ליבוביץ: צריך לקדם את זה, וכמה שיותר מהר.

שלום שמחון: תודה.

אמציה גזית: מה שהיה באשקלון בשנים 84' עד 87', אני התחלתי עם זה.

אמציה גזית: הייתי אז מנכ"ל ממס"י, כל התעודות, כל האישורים בצרה הכי מקצועית, כאשר משרד התחבורה היה בצד, ראה, למד ואפשר את זה, כולל משטרת ישראל.

אמציה גזית: אחד ההיבטים מבחינה ציבורית, מה שחבר הכנסת ארדן העלה, מה זה תורם מבחינת הבטיחות לציבור.

אמציה גזית: זה היה חלק מקמפיין שיזמתי לעזור לחבר הכנסת אוריאל לין להעביר את החוק שלחגורת בטיחות חובה בעיר.

אמציה גזית: על השולחן הזה עשיתי פרזנטציות עם כל מה שאפשר, כדי לשכנע את חברי הוועדה.

אמציה גזית: בכל מרוץ כזה באשקלון היו בין 15,000 ל-20,000 צופים, שרובם שילמו גם דמי כניסה.

אמציה גזית: היה שם כרוז, שאחד התפקידים המרכזיים שלו היה לחזור להדגיש, שהנהגים עם חגורות בטיחות מיוחדות.

אמציה גזית: רכב מתהפך – והיו מתהפכים – יוצא הנהג שלם ובריא, והכרוז מודיע שחגורת הבטיחות והקסדה הצילו אותו.

אמציה גזית: הוא חזר והדגיש שהמכוניות האלה הן לא מכוניות של האבא, אלא מכוניות שיש בהן בטיחות וכל מה שצריך.

שלום שמחון: תודה.

רן לוין: ראש מינהל הספורט הקים צוות הקמה לרשות, ואני עומד בראשו, וחלק מהאנשים שותפים לעניין הזה.

רן לוין: בעניין השלב שאנחנו עומדים בו, עורך דין צבי ענבר עובד על טיוטה סופית של החוק.

רן לוין: אחרי זה, זה עובר למשרד המשפטים, אחר כך אנחנו עושים את סעיפי העונשין, והשלב האחרון זה הגשה לוועדת שרים לענייני חקיקה.

לאה ורון: תוך שבוע, הוא אשר אמרנו.

גלעד ארדן: אני לא מבין מה אתם רוצים, חבר הכנסת כהן אמר שהטיוטה של הטיוטה תהיה מוכנה.

אהוד רצאבי: שאלנו לגבי לוח זמנים אמיתי, כמי שמתעסק בזה ביום יום.

רן לוין: אני מנסה.

רן לוין: אני רוצה לדבר על הצעת החוק של חבר הכנסת רצאבי.

רן לוין: אנחנו מחריגים את הרכבים על שני גלגלים או ארבעה גלגלים מהמושג "רכב".

רן לוין: כלומר, אנחנו יוצאים החוצה מפקודת התעבורה בכלל.

רן לוין: בנוסף, מחריגים גם את הפלת"ד - פיצוי לנפגעי תאונות דרכים – הוא לא יהיה קיים בכלל, אלא יהיה קיים דבר אחר.

רן לוין: ה סיבך מאוד את הצעת החוק, ורק לאחרונה הגענו יחד עם משרד האוצר ומשרד המשפטים לאיזשהו נוסח לגבי נושא הביטוח, שהיה הקשה ביותר מכל הנושאים.

רן לוין: הגילאים שמופיעים בהצעת החוק שלנו, זה גילאים שמקובלים בכל העולם.

רן לוין: רק בעניין אחד החמרנו, בעולם מתחילים את המיני אופנוע בגיל שש, אנחנו בגיל שמונה, את כל השאר העתקנו פחות או יותר ממה שקורה בעולם המפותח.

רן לוין: הצעת החוק של חבר הכנסת רצאבי היא פחות או יותר כפי שהוגשה לפני שלוש או ארבע שנים על ידי חבר הכנסת פורז, ואני לא מדייק בלוח הזמנים.

רן לוין: יש בה מספר סעיפים שלא נותנים תשובה, זו הצעת חוק שאינה שלמה.

רן לוין: כשאומרים שאנחנו ניקח את הצעת החוק של חבר הכנסת רצאבי ונגיש אותה כהצעת חוק, אני רוצה להסביר לחברי הכנסת שנותרו מספר בעיות פתוחות.

שלום שמחון: אני רוצה לעשות סדר בדברים.

שלום שמחון: אנחנו מבינים שההסדרה של הספורט המוטורי במדינת ישראל היא דבר חיוני וחשוב, תוך שמירת כל המגבלות, הבטיחות, הגילאים וכל היתר.

שלום שמחון: יש לנו עניין להמריץ את הממשלה לסיים את העבודה שלה, כדי שהחוק הזה יגיע לידי סיום, שתקום רשות הספורט המוטורי בישראל, ושהציבור יתחיל ליהנות ממנו לפי כל הכללים.

שלום שמחון: כדי להציב את לוחות הזמנים, אני רוצה להצהיר על כוונת הוועדה.

שלום שמחון: כוונת הוועדה היא להביא את החוק הזה, של חבר הכנסת רצאבי לקריאה ראשונה לפי היציאה לפגרה.

שלום שמחון: זה עדיין לא יהיה אסון מבחינת הממשלה, כיוון שאז הוא יעמוד במצב דומה להצעת החוק של הממשלה – אתם תהיו בקירה ראשונה וגם הוא יהיה בקריאה ראשונה.

שלום שמחון: אז יהיה אפשר לאחד אותן.

שלום שמחון: חבר הכנסת רצאבי מכיר בעובדה שצריך לחבור יחד - כך אני מבין מהדברים שלו.

שלום שמחון: ברור שוועדה מקצועית, שמונתה ולוותה, בטח עשתה עבודה יותר מקיפה מאשר נעשתה על ידי חברי הכנסת.

שלום שמחון: אם הדבר הזה מקובל עליכם, אנחנו יכולים לסכם כאן, שנסכים לכך שהצעת החוק תעלה לקריאה ראשונה, ונדון בפרטים אחרי כן.

אתי בנדלר: עם איזה נוסח אדוני היו"ר?

אתי בנדלר: לא קראנו אותו.

שלום שמחון: נקרא אותו.

שלום שמחון: בבקשה.

דורית מורג: אם מדובר על להלחיץ – אנחנו נלחצים, אבל מדובר על הצעת חוק מאוד מורכבת, שמן הראוי לקרוא סעיף סעיף.

אתי בנדלר: ברור.

אתי בנדלר: גברת מורג, הוועדה הזאת מאוד מקפידה לעבוד כראוי בכל הקשור בנהלי חקיקה.

דורית מורג: חס וחלילה, לא אמרתי משהו על דרך עבודת הוועדה, דברתי על הצעת החוק ולא על דרך העבודה של הוועדה.

אהוד רצאבי: יש לכם עד הקריאה השניה והשלישית את כל הזמן שבעולם.

שלום שמחון: אנחנו רוצים להציב לוח זמנים לממשלה.

שלום שמחון: לא את ולא הממונה מטעם מינהל הספורט על הנושא, אף אחד משניכם לא קבע לנו לוח זמנים.

דורית מורג: בוודאי יהיו הערות על כל סעיף וסעיף.

דורית מורג: משרד החינוך נכנס רק בשלבים היותר מאוחרים, ואנחנו רואים כמה בעיות יש, כמה ויכוחים יש בינן משרדי הממשלה השונים כדי להגיע לנוסח מוסכם.

דורית מורג: אנחנו מש בשלבים הסופיים, יושבת פה גם נציגת משרד המשפטים והיא תוכל להעיד.

אילן ליבוביץ: כמה זמן, שבוע, חודש?

שלום שמחון: את רוצה לצאת החוצה ולהתקשר?

שלום שמחון: יש התחייבות שלכם שהצעת החוק של הממשלה תגיע לקריאה ראשונה לפני שהכנסת יוצאת לפגרה?

שלום שמחון: אני מוכן להסתפק בזה.

דורית מורג: ההצעה צריכה לעבור כמה שלבים.

דורית מורג: לא נראה לי שבוע, אבל נראה לי שמיד אחרי הפגרה נוכל - - -

שלום שמחון: אפשר שתעבירו לנו את הטיוטה, ואנחנו נשלב סעיפים ממנה בהצעת החוק של חבר הכנסת רצאבי?

דורית מורג: יש עדיין נושאים שצריכים לדון עליהם, אמנם נושאים ספורים אבל הם נושאים מאוד מורכבים.

דורית מורג: נושא אחד, זה הביטוח שצריך עדיין לנסח אותו, הוא סוכם.

דורית מורג: החלק השני הנושא הפלילי, ומיד לאחר מכן נגיש את הצעת החוק.

אהוד רצאבי: זה מה שנקרא אוטוטו, לכן אני מציע לקבל את הצעתך, ליישר את הקו לקריאה הראשונה, ואחרי זה ממילא נאחד.

אילן ליבוביץ: אני מציע לשמוע את נציגי המשטרה ומשרד התחבורה.

דורית מורג: חבר הכנסת רצאבי הסכים בזמנו עם המשלה שההצעה שלו לא תקודם, אל יחד עם הצעת החוק של הממשלה.

אהוד רצאבי: אבל עברה מאז חצי שנה.

שלום שמחון: אני נותן אפשרות עכשיו למשרד התחבורה לדבר, אחר כך למשטרה ולמשרד המשפטים.

בילי הלר: אין לי מה להוסיף.

נעמה בר-אור: בהמשך לדברים של משרד החינוך, ברור שאין ויכוח על החוק, והסדרת הנושא.

נעמה בר-אור: אני רוצה להדגיש הצעת החוק הפרטית לא נותנת מענה בדברים שמבחינת המשטרה הם חיוניים.

נעמה בר-אור: הצעת החוק הפרטית, לא יכולה להסדיר את הדבר בו כולנו מעונינים.

שלום שמחון: המשטרה יודעת מה היא רוצה?

נעמה בר-אור: בוודאי.

נעמה בר-אור: זה כתוב בהצעה הממשלתית.

בועז עצמון: כבר משנות ה-80 הם אמרו לנו מה הם רוצים.

בועז עצמון: כל יום שאתם לא מחוקיים את החוק אתם מסכנים אותנו, וגורמים לאנשים מהוגנים להיות עבריינים.

בועז עצמון: משנות ה-80 העניין לא מוסדר.

שלום שמחון: אפשר לשלב את ההצעות שלכם בהצעת החוק.

דגנית עזריה: אני רוצה להתייחס לכמה דברים, גם לעניין הפעילות שהייתה בשנות ה-80, אבל אתחיל עם נושא הצעת החוק הממשלתית.

דגנית עזריה: הצעת החוק הממשלתית, אם משווים אותה להצעת החוק הפרטית, אפשר יהיה להבין שהצעת החוק הפרטית היוותה בסיס להצעת החוק הממשלתית.

דגנית עזריה: זה היה טוב בתור טיוטה, בתור בסיס לדיון ולעבודה, אבל יש בה הרבה דברים חסרים.

דגנית עזריה: אם מגישים אותה כמו שהיא, ואם בסופו של דבר היא תתקבל כמו שהיא, מדובר פה בעניין שיש לו השלכות על בטיחות הציבור.

דגנית עזריה: המשמעות של זה היא שההסדר לא יהיה טוב, לא יהיו אפשרויות לאכיפה, יהיו בעיות עם פקחים, לא תהיה אפשרות להעמיד לדין, יהיו דברים שלא יהיו מוסדרים עד תום.

שלום שמחון: כל מה שאת אומרת עכשיו, שאתם רוצים להחיל בהצעת החוק, אני יכול לקבל מהמשטרה כדי שנוכל להחיל את זה בהצעת החוק של חבר הכנסת רצאבי?

שלום שמחון: מה, יש כאן זכויות יוצרים?

שלום שמחון: הרי אנחנו רוצים להסדיר את הספורט המוטורי.

דגנית עזריה: נכון, כלם רוצים בזה.

דגנית עזריה: סך הכל לא נשמעו פה התנגדויות, גם המדינה לא מתנגדת להסדרת הנושא בחקיקה.

דגנית עזריה: אני חייבת לציין שלא רק ועדת הכלכלה היא זו שתציב לוח זמנים לוועדת השרים, גם במסגרת הבג"ץ, המדינה נדרשת להשיב לגבי לוח הזמנים.

אהוד רצאבי: אז אדרבא ואדרבא.

דגנית עזריה: בכל זאת, כדי שכל הדברים יושלמו, זה לקוח זמן.

שלום שמחון: הנחת העבודה שרק הממשלה יכולה להוציא תחת ידיה הצעות חוק טובות, הופרכה מזמן בכנסת.

דגנית עזריה: ממש לא, אבל יושב צוות בין-משרדי בהשתתפותם של הרבה מאוד משרדי ממשלה וגורמים אחרים, וגם הגורמים שיושבים כאן.

דגנית עזריה: למעשה, זה היה טוב בתור בסיס לדיון, אבל ישבו וחשבו על הסוגיות.

שלום שמחון: הבנתי את הכיוון, אני רוצה ללכת קדימה.

שלום שמחון: אנחנו נתחיל להקריא את הצעת החוק.

שלום שמחון: כל משרד ממשלתי שירצה להיות משולב בהצעת החוק של חבר הכנסת רצאבי יוכל להביא לוועדה את הנושאים שהוא ירצה להכיל בתוך הצעת החוק.

שלום שמחון: בשביל הגילוי נאות, חבר הכנסת, צבי הנדל, סגן השר, הוא החבר הכי טוב שלי, ואני לא אפגע בו אבל אני לא אסכים לזה שהממשלה תטיל פה חישוקים.

שלום שמחון: אנחנו נתקדם, ותוך כדי ההתקדמות שלנו, אם תרצו לעבוד אתנו - תעבדו אתנו, אם תשיגו אותנו – נצטרף אליכם.

דורית מורג: זה לא עניין של אחד ישיג את השני.

דורית מורג: אנחנו מדברים על הצעת חוק מאוד מורכב7ת.

שלום שמחון: בסדר גמור, אנחנו מתקדמים.

שלום שמחון: אני הבנתי מה שאתם אומרים, אני רק אומר שיש כרגע על שולחן הצעת חוק אחת.

שלום שמחון: הבנתי מה שנאמר פה על ידי כולם, כולם הגיעו למסקנה שהדבר הזה חשוב, צריך להסדיר אותו, והוא יצרום להרבה תחומים בישראל, כולל העניין התיירותי והכלכלי.

שלום שמחון: אנחנו מתקדמים בהצעת החוק של חבר הכנסת רצאבי.

שלום שמחון: כל משרד ממשלתי, שירצה להעביר את הנושאים - כולל המשטרה ומשרד התחבורה - אלינו כדי שנחיל אותם בהצעת החוק הזאת, נחיל אותם.

שלום שמחון: ביום שהצעת החוק הממשלתית תעבור קריאה ראשונה, אנחנו עושים חבירה, והיא תהווה את הבסיס, אבל בינתיים אין לי את הבסיס הזה.

שלום שמחון: לכן, אני רוצה שנתחיל להקריא את החוק.

שלום שמחון: כמובן שמי שיש לו הערות לגבי איזה סעיף, עוצר אותנו, ואנחנו מתייחסים.

אהוד רצאבי: "הצעת חוק הספורט התחרותי בנהיגה, התשס"ג-2003.

אהוד רצאבי: הגדרות.

אהוד רצאבי: 1.

אהוד רצאבי: בחוק זה – "דרך" – כהגדרתה בפקודת התעבורה (להלן – פקודת התעבורה); "הרשות" – מי שהשר הסמיכו להיות רשות מוסמכת לעניין חוק זה; "כללי המרוץ" – התקנונים הרשמיים הנוהגים מעת לעת בארגונים הבינלאומיים המוכרים, בתחום הנהיגה התחרותית; "מרוץ" – נהיגה ברכב תחרותי לצורך תחרות במסלול מרוץ, לרבות נסיעות אימון, דירוג, ניסוי והדרכה ולמעט נהיגה בקטע קישור; "מסלול מרוץ" – קטע דרך שאושר לעריכת מרוץ על ידי הרשות; "נהג" - אדם הנוהג ברכב תחרותי; "פוליסה" - לרבות כתב כיסוי וכתב כיסוי זמני; "קטע קישור" – קטע דרך שאושר כחלק ממסלול מרוץ ולא נאסר לתנועה, בעת המרוץ, עבור משתמשים אחרים בדרך; "רכב תחרותי" – כל רכב מנועי יבשתי העומד בתנאים כפי שנקבעו על ידי הרשות;"

שירלי אבנר: אנחנו הסכמנו שהממשלה תתמוך בזה בהצעה טרומית, בתנאי שהמציע יחכה עד שתוגש ההצעה הממשלתית.

אהוד רצאבי: כמה זמן?

שירלי אבנר: זה לא היה מוגבל בזמן.

אהוד רצאבי: זאת אומרת, את אומרת לי, שאני יכול עכשיו עד נובמבר 2007 לשבת וחכות שמשרד החינוך יואיל בטובו ולהכין את ההצעה.

לאה ורון: הודעת למזכירות הממשלה, במכתב מיום ה-4 בפברואר, שאתה תראה את עצמך פטור אם הממשלה לא תתקדם.

שלום שמחון: אני קורא את המכתב.

שלום שמחון: "להזכירכם, הצעת החוק הממשלתית בנושא שבנדון טרם נדונה בוועדת השרים לענייני חקיקה, חרף הבטחות של סגן שרת החינוך לקדמה.

שלום שמחון: עקב כך, מתעכבת בוועדת הכלכלה הצעת חוק פרטית, שהגשתי בנושא, ושעברה באמצע נובמבר 2003 בקריאה טרומית.

שלום שמחון: באם הצעת החוק הממשלתית לא תקודם בזמן הקרוב, אראה עצמי פטור מלהמתין שאוכל לקדם את הצעתי בוועדת הכלכלה".

שלום שמחון: קבלת תשובה על המכתב הזה?

אהוד רצאבי: לא.

שירלי אבנר: אנחנו יושבים צוות בין-משרדי, כמו שנאמר כאן.

שירלי אבנר: יש לנו הערות לגבי כל דבר כאן - - -

שלום שמחון: תגידי את ההערות, אין בעיה.

שירלי אבנר: בסדר, אבל זה הרבה יותר מורכב מזה.

שלום שמחון: על כל דבר אני מוכן לשמוע הערה.

שלום שמחון: הסדר הוא, שאם יש לך הערה על ההגדרה של רשיון למשל – תעירי.

שירלי אבנר: לא נעשה את זה עכשיו, כי עוד לא סיימנו את עבודת הצוות.

שלום שמחון: חבר הכנסת רצאבי, תסיים לקרוא את סעיף 1.

שלום שמחון: אתם מכניסים אותי לאמביציה, חבל על הזמן.

שלום שמחון: אני אשב פה עד הערב, תדעו לכם.

אהוד רצאבי: ""רשיון" – רשיון שניתן לפי חוק זה לערוך, לנהל, לארגן ולקיים מרוץ; "תעודה" – תעודה, רשיון, היתר, אישור או פטור; "תעודת רישוי תחרותי" – תעודה שהוצאה על ידי הרשות, המעידה כי הרכב הנקוב בה אושר כרכב תחרותי על פי הוראות חוק זה; "השר" – שר החינוך התרבות והספורט.

אהוד רצאבי: "

שלום שמחון: תודה.

שלום שמחון: יש הערות לסעיף 1?

דגנית עזריה: אם אנחנו כבר מתבקשים להשיב לגופו של עניין, המשטרה מתנגדת לכך שייעשה שימוש בקטעי דרך קיימים, בכבישים קיימים, כחלק ממסלולי המרוץ.

דגנית עזריה: הבקשות שהוגשו עד היום למשטרה במסגרת רעיון שהועלה על ידי משרד התחבורה לקיים פיילוט כדי לבחון את הנושא הזה, כל הבקשות התייחסו לכבישים קיימים, כי בעצם לא קימת היום תשתית כדי למסלולי מרוץ.

דני פרומצנקו: זה הטעייה של הציבור, מה שאת אומרת.

שלום שמחון: אני מוכן לקבל את ההגדרה של המשטרה.

שלום שמחון: מה ההגדרה של המשטרה?

דגנית עזריה: ההגדרה שמוצעת כאן לדרך היא כהגדרתה בפקודת התעבורה, והמשמעות היא שזה בכל מקום שפתוח לשימוש הציבור.

שלום שמחון: מה ההגדרה שאת מציעה?

דגנית עזריה: שיהיה תוואי שטח שהוא סגור לציבור.

שלום שמחון: מאחר ואני אמרתי שבסופו של דבר שתי הצעות החוק יאוחדו לאחת בשלב שזה יגיע.

שלום שמחון: נכון לרגע זה יש כוונה לממשלה לעשות הכל על מנת שהחוק הזה לא יגיע לקריאה ראשונה.

שלום שמחון: אני מציע שכרגע אתם תנהגו, מה ההגדרה שאת רוצה שתהיה רשומה פה?

יואב בן אור: אנחנו לא מסכימים.

יואב בן אור: אחת הבעיות, שגם בצוות הממשלתי יש חילוקי דעות.

יואב בן אור: הגענו להבנות והסכמות.

יואב בן אור: הם צודקים שהם מתרעמים על חלק מהעניינים.

יואב בן אור: יש הסכמה שיהיו קטעי קישור.

יואב בן אור: אם אתה רוצה להקריא את הצעת החוק עד הסוף, אני לא חושב שזה יועיל לך לשמוע את ההערות שלנו.

יואב בן אור: תריץ אותה.

דגנית עזריה: ההערה של המשטרה בנושא קטעי קישור, עדיין קיימת ועדיין הערנו אותה גם לגבי הנוסח האחרון.

דגנית עזריה: גם בהצעת החוק הממשלתית, אני מצטערת שזה עדיין לא בא על פתרונו המלא.

שלום שמחון: אז יש לנו שתי תפיסות להגדרה של דרך.

שלום שמחון: תפיסה שאת מציעה, ותפיסה שמוצעת בהצעת החוק של חבר הכנסת רצאבי.

שלום שמחון: מישהו רוצה להעיר עוד משהו לגבי ההגדרה הזאת?

ברוך שליט: לעניין הדרך, שצוין על ידי המשטרה, אני רוצה להעיר משהו.

ברוך שליט: אנחנו, מועדון המרוצים הישראלי, הגשנו את הפיילוט למשטרה על אותם מרוצים שב-99' אושרו על ידי המשטרה.

רן לוין: אולי במקום להגיש את הצעת חבר הכנסת רצאבי, שאני מבין שאתם עומדים על זה להגיש הצעת חוק, אולי תיקחו את הטיוטה שגובשה כבר על ידי כל משרדי הממשלה, ואנחנו נתקן.

רן לוין: אז נצמצם את הפערים.

שלום שמחון: ביקשתי אותה.

שלום שמחון: זה בדיוק מה שביקשתי, ואתם ברחתם מזה.

לאה ורון: אנחנו יכולים לקבל ממך את הטיוטה, מר לוין?

שלום שמחון: פקד עזריה, חוץ מדרך, יש עוד הערות?

דגנית עזריה: אני רוצה להסביר את החשיבות של ההגדרות האחרות.

דגנית עזריה: מה שהסברתי לעניין הדרך, נמצאו בעקבות ההערות שלנו פתרונות, וההגדרות האחרות תוקנו.

דגנית עזריה: לעניין הדרך אין כרגע פתרונות.

דגנית עזריה: למשל, הגדרה של מסלול מרוץ פה היא: "קטע דרך שאושר לעריכת מרוץ על ידי הרשות".

דגנית עזריה: זה אומר שזה יהיה קטע דרך שפתוח לשימוש הציבור, והוא ישמש במקביל גם למרוץ.

קריאות: זה לא נכון.

דגנית עזריה: אסביר.

דגנית עזריה: מאחר ובהצעת החוק לא נאסר השימוש למשתמשים אחרים בעת המרוץ, ולא נקבעה כעבירה איסור על אנשים אחרים, אז לכאורה זה יהיה פתוח גם לאחרים.

דגנית עזריה: זה לא מובן מאליו שזה לא.

דגנית עזריה: בסעיף 3, בעת המרוץ - - -

שלום שמחון: אני לא בסעיף 3 עכשיו.

דגנית עזריה: אני רוצה להסביר, לשם הדוגמה, לא נדרש רשיון נהיגה כדי להיות נהג מרוץ.

דגנית עזריה: זה אומר שאם אין לך רשיון נהיגה, ואתה רוצה ללמד את הבן שלך, שאין לו רשיון נהיגה לנסוע, אתה הולך לקבע מרוץ, קטע דרך.

דני פרומצנקו: זה מאושר באופן ספציפי לאותו יום.

שלום שמחון: תודה, הבנתי.

שלום שמחון: אני יכול להצביע על סעיף 1, חבר הכנסת רצאבי, כנוסח ההצעה שלך?

אהוד רצאבי: אשמח מאוד.

שלום שמחון: מי בעד סעיף 1?

שלום שמחון: הצבעה בעד: פה אחד נגד: אין אושר

שלום שמחון: אושר ללא שינויים, תודה.

שלום שמחון: אנחנו עוברים לסעיף 2.

שלום שמחון: בבקשה.

אהוד רצאבי: "רישוי רכב תחרותי.

אהוד רצאבי: (א) לא ינהג אדם במרוץ, אלא ברכב תחרותי שאושר לצורך כך על ידי הרשות.

אהוד רצאבי: (ב) לא תאשר הרשות רכב כרכב תחרותי ולא תמציא לבעליו תעודת רישוי תחרותי, אלא אם עמד בתנאים שנקבעו בכללי המרוץ לעניין זה.

אהוד רצאבי: (ג) הרשות רשאית לחרוג מן האמור בסעיף קטן (ב) מטעמים שיפורטו ובמרוצים הכוללים קטעי קישור בלבד.

אהוד רצאבי: (ד) תעודת רישוי תחרותי תכלול את הפרטים הבאים: (1) פרטים מזהים של הרכב לרבות מספר מנוע ומספר שילדה וכל פרט אחר שיבטיח את זיהוי הרכב להנחת דעתה של הרשות; (2) פרטים בדבר הספק מנוע; (3) סוגי המרוצים וסוגי המסלולים בהם רשאי הרכב להשתתף; (4)כל פרט אחר שהרשות סבורה כי הוא נדרש; (ה) הנהג יחזיק את תעודת הרישוי של הרכב התחרותי בו הוא נוהג תחת ידו בכל זמן נהיגתו ברכב, כשהיא במצב נקי וניתן לקריאה, ויציגה בפני כל פקח שמונה על ידי הרשות או בפני כל שוטר, לפי דרישתם.

אהוד רצאבי: (ו) אין בתעודת רישוי תחרותי כדי למנוע מבעל רכב תחרותי לעשות בו שימוש לכל צורך אחר, אם בידו כל ההיתרים והרשיונות הנחוצים על פי כל דין לאותו שימוש.

אהוד רצאבי: (ז)

אהוד רצאבי: הרשות תמציא, לבקשת בעל הרכב התחרותי, אישור כי מבנה הרכב שונה על מנת לעמוד בכללי המרוץ לרכב התחרותי האמור.

אהוד רצאבי: "

שלום שמחון: תודה רבה.

שלום שמחון: הערות לסעיף 2? אין.

שלום שמחון: מי בעד סעיף 2?

שלום שמחון: בעד: פה אחד נגד: אין אושר

שלום שמחון: אושר, תודה.

שלום שמחון: סעיף 3.

אליעזר כהן: אני רוצה לעשות לכולם חיים קלים.

אליעזר כהן: כל מה שמוזכר כאן מוזכר גם בחוק הגדול, הוא רק מורחב יותר.

אהוד רצאבי: "3.

אהוד רצאבי: נהיגה ברכב תחרותי.

אהוד רצאבי: (א) לא ינהג אדם ברכב תחרותי אלא במרוץ שאושר על ידי הרשות ועל פי תנאי האישור.

אהוד רצאבי: (ב) בעת מרוץ יהא רכב תחרותי פטור מהוראות על פי פקודת התעבורה.

אהוד רצאבי: (ג) לא ינהג אדם ברכב תחרותי אלא אם מלאו לו 8 שנים ובלבד – (1) שאדם שטרם מלאו לו 12 שנים לא ינהג ברכב תחרותי שהספקו עולה על 8 כוח סוס; (2) שאדם שטרם מלאו לו 16 שנים לא ינהג ברכב תחרותי שהספקו עולה על 30 כוח סוס; (ד) לא ינהג אדם שגילו פחות מ-16 שנים ברכב תחרותי אלא במסלולי מרוץ שאושרו במיוחד לצורך זה ובתנאים מיוחדים כפי שנקבעו על ידי הרשות, ובהשגחת הורהו.

אהוד רצאבי: "

אליעזר כהן: וזה סטנדרט בין-לאומי.

שלום שמחון: תודה.

שלום שמחון: הערות לסעיף 3?

דגנית עזריה: ראשית העובדה שלא נדרש מנהג רשיון.

דגנית עזריה: אנחנו חושבים שהמינימום הוא שיהיה לנהג רשיון נהיגה, ושהוא יהיה תקף, שיהיה לו גם ותק מסוים.

דגנית עזריה: בעניין הגיל, אנחנו מתנגדים לאפשר נהיגה בגילאים כאלה.

שלום שמחון: תודה.

אליעזר כהן: אלה סטנדרטים בין-לאומיים, שמעתי גם את הערתו של חבר הכנסת ארדן, הוא מעיר את זה בכל מיני הזדמנויות.

שלום שמחון: תודה.

שלום שמחון: אנחנו יכולים להצביע על סעיף 3?

אתי בנדלר: ניתן יהיה לנהוג ברכב תחרותי גם בלי רשיון נהיגה?

שלום שמחון: תלוי כמה כוח סוס.

שלום שמחון: יש דברים שלא דורשים רשיון נהיגה.

אהוד רצאבי: בגיל שמונה לא צריך רשיון נהיגה.

דגנית עזריה: אני מזכירה לכם שמדובר פה גם בנהיגה בקטעי קישור, כשהציבור ממשיך ונוהג באותם כבישים.

שלום שמחון: רק בתנאי שהם נסגרו לאותו יום.

דגנית עזריה: יש פה אי הבנה של מה זה קטע קישור.

שלום שמחון: תודה, הבנתי.

שלום שמחון: אני רוצה לעזור לך.

שלום שמחון: אני יכול להבטיח לך שכאשר תגיע הצעת החוק הממשלתית, יש פה התניה – מי ששומר זה אני – יש לי עניין שהצעת החוק הזאת תגיע לקריאה ראשונה, כי בלעדי העניין הזה את לא תשיגי מה שאת רוצה שיהיה בהצעת חוק מורכבת, שלמה, של הממשלה.

שלום שמחון: זאת רק הצעת חוק טרומית, ואני רוצה להגיע אתה באופן שווה, כדי שהממשלה תעבוד מהר ותביא הנה את הצעת החוק שלה.

שלום שמחון: אנחנו נחבר את העניין, ואת תראי שבקריאה הראשונה תהיה לך הזדמנות נוספת.

אהוד רצאבי: אני גם מעוניין שהצעת החוק הממשלתית והצעת החוק שלי ילכו יחד.

דגנית עזריה: אני מבינה את זה, אבל אני רוצה שבכל זאת יובן שקטעי קישור זה קטעי דרך, שפתוחים לשימוש הציבור.

שלום שמחון: אני מבטיח שנדון בעניין של קטעי הקישור אחרי הקריאה הראשונה.

אליעזר כהן: לא הייתי פה כשהצבעתם, אבל חבר הכנסת ליבוביץ עדכן אותי.

אליעזר כהן: אני בעד ההחלטה שלכם.

שלום שמחון: תודה.

שלום שמחון: הלאה.

אהוד רצאבי: "4.

אהוד רצאבי: חובת ביטוח ומיגון.

אהוד רצאבי: (א) לא ישתמש אדם, ולא יגרום ולא יניח שאדם אחר ישתמש ברכב תחרותי, אלא אם יש על שימושו שלו או של האדם האחר באותו רכב פוליסת בת-תוקף לפי דרישותיה של הרשות.

אהוד רצאבי: (ב) פוליסה לפי האמור בסעיף קטן (א), היא פוליסה שהוציא מבטח שהיה מורשה בעת הוצאתה והיא מבטחת את בעל הרכב והנוהג בו מפני כל חבות שהוא עלול לחוב בשל חילוץ, פינוי, אשפוז וטיפול רפואי שנגרמו לו עקב תאונת נהיגה ולרבות כל חבות כלפי צד שלישי.

אהוד רצאבי: (ג) לא יתחרה נהג אלא אם הוא מצויד בלבוש ובציוד מגן על פי הוראות הרשות בהתאם לסוג המרוץ, סוג מסלול המרוץ וסוג הרכב התחרותי שבו הוא נוהג.

אהוד רצאבי: "

שלום שמחון: תודה.

שלום שמחון: הערות לסעיף 4? אין.

שלום שמחון: מי בעד סעיף 4?

שלום שמחון: בעד: פה אחד נגד: אין אושר

שלום שמחון: תודה, אושר.

שלום שמחון: סעיף 5.

אהוד רצאבי: "5.

אהוד רצאבי: רישוי מרוצים.

אהוד רצאבי: (א) לא יתקיים מרוץ אלא ברשיון ובהתאם לתנאי הרשיון ולכללי הבטיחות והשירות שייקבעו על ידי הרשות.

אהוד רצאבי: (ב) לבקשה לקיום מרוץ יצורפו פרטים בדבר – (1) סוג מסלול המרוץ לרבות מיקומו, אורכו וייעודו; (2) סוג המרוץ לרבות סוג הרכב התחרותי המיועד להתחרות במסגרת המרוץ וסוג וגיל הנהגים; (3) לוח זמנים מפורט לקיום המרוץ ולרבות מועדי הרשמה, אימון ודירוג;(4) פרטים בדבר זכותו של המבקש בדרך לגביה הוא מבקש אישור או הסכמתם של בעלי הדרך לקיומו של מסלול בה; (5) אישור קצין משטרה כי נעשו הסידורים לקיים כל תנאי מתנאי הבטיחות והביטחון של הציבור במסלול, בקרבתו או בסביבתו וכן כל תנאי בטחון או בטיחות כאמור הנוגע לקיומו של המרוץ, לעריכתו ולארגונו ולקיומו של הסדר הציבורי.

אהוד רצאבי: (6) רשיון עסק מאת הרשויות המקומיות שבתחומן מוצע לערוך את המרוץ.

אהוד רצאבי: (ג) נוסף על האמור בסעיף קטן (ב) לעיל רשאית הרשות להתנות מתן רשיון, בין היתר, בתנאים אלה: (1) מיומנותו ויכולתו של מארגן לנהל, לארגן, לערוך, ולקיים מרוץ, לרבות יכולתו הכספית; (2) סידורים נאותים, להנחת דעת הרשות, בקשר עם עריכת המרוץ, ארגונו ניהולו.

אהוד רצאבי: 3)ביטוח המתחרים, המארגן והמשתתפים מפני סיכונים לגופו ולרכושו של צד שלישי, לרבות הצופים, המתחרים, המשתתפים וכל הקשור במרוץ, עוברי-דרך ואחרים, הכל כפי שתקבע הרשות ובסכום שתקבע, לרבות ערובות כספיות או אחרות להנחת דעתה של הרשות; (4) בדיקות טכניות של הרכב התחרותי, אופן הבדיקה וצורתה וקביעת האחראים לבדיקה ולביצועה, לרבות תעודות על בדיקות טכניות; (5) סימון מסלול המרוץ וסימון מקומות הגשת שירותים הקשורים במרוץ, לרבות מקומות לעריכת תיקונים של רכב תחרותי לאורך המסלול או בקרבתו להנחת דעתה של הרשות.

אהוד רצאבי: (6) כל תנאי שהרשות תמצא לנחוץ לצורך ארגונו וניהולו התקין של המרוץ או לביטחון הציבור או לבטיחותו.

אהוד רצאבי: "

שלום שמחון: תודה.

שלום שמחון: בבקשה פקד עזריה.

דגנית עזריה: לעניין סעיף 5(ב)(5), אנחנו סבורים שזה לא תפקידה של המשטרה לקבוע את תנאי הבטיחות של המסלול ושל המרוץ כולו, משום שלמשטרה אין לא את הידע ולא את המומחיות לנושא הזה.

דגנית עזריה: אנחנו גם לא נוכל לעמוד בתביעות נזיקין בנושא הזה.

דגנית עזריה: לדעתנו זה צריך שלהיות בידי מומחים לנושא, ולא להפיל את זה על המשטרה.

שלום שמחון: אז מה את מציעה?

דגנית עזריה: אנחנו רוצים שתימחק המילה "בטיחות".

דגנית עזריה: אנחנו נקבע את תנאי הביטחון והסדר הציבורי.

שלום שמחון: בסדר גמור.

אתי בנדלר: מי יקבע את תנאי הבטיחות?

אהוד רצאבי: הרשות.

שלום שמחון: תודה.

שלום שמחון: מי בעד סעיף 5?

שלום שמחון: בעד: פה אחד נגד: אין אושר

שלום שמחון: תודה, אושר, למעט המילה "בטיחות".

אליעזר כהן: על הבטיחות אחראית הרשות, ועל הביטחון המשטרה.

דגנית עזריה: אנחנו אחראים על הביטחון והסדר הציבורי.

אהוד רצאבי: סעיף 6.

אהוד רצאבי: "תוקף הרשיון.

אהוד רצאבי: (א) תוקפו של רשיון יהיה כפי שהרשות תקבע בו, אך לא יעלה על שנה אחת.

אהוד רצאבי: (ב) רשיון שבוטל או שפקע תוקפו יחזירנו בעליו לרשות.

אהוד רצאבי: (ג) רשיון הוא אישי ואינו ניתן להעברה אלא בהסכמת הרשות ובתנאים שקבעה.

אהוד רצאבי: "

שלום שמחון: הערות לסעיף 6.

שלום שמחון: אין.

אתי בנדלר: תוקפו של רשיון למה יהיה לשנה?

אהוד רצאבי: רשיון המרוצים.

אתי בנדלר: זאת אומרת, תוקפו צריך להיות למרוץ ספציפי או שנותנים באופן כללי?

אהוד רצאבי: יש בהגדרות הגדרה לרשיון.

אהוד רצאבי: "רשיון שניתן לפי חוק זה לערוך, לנהל, לארגן ולקיים מרוץ".

אהוד רצאבי: זה מרוצים בכלל, והוא בתוקף לשנה.

שלום שמחון: זה רשיון שנתי למרוצים.

שלום שמחון: ההגבלה שלו היא שנה אחת.

אליעזר כהן: זה מה שבמושגים של הוועדה שלנו קוראים רשיון עסק.

שלום שמחון: נכון.

שלום שמחון: בבקשה, סעיף 7.

אהוד רצאבי: "התליית רשיון.

אהוד רצאבי: הרשות רשאית בהודעה בכתב לבטל רשיון או להתלותו בכל אחת מאלה:(1) הופר תנאי מתנאי הרשיון או הוראה אחרת מהוראות חוק זה; (2) המרוץ אינו מתנהל בבטיחות או ביעילות או בהכשרה הדרושים, או מתנהל ללא התחשבות ראויה בצרכי הציבור, בטחונו ובטיחותו; (3) המשך תוקפו של הרשיון אינו לטובת הציבור או אינו משתלב בהסדר הכללי של התעבורה בדרכים.

אהוד רצאבי: "

שלום שמחון: תודה.

אתי בנדלר: אני מנסה להבין את עניין הרשיון, כי אני מניחה שבשלב הניסוח יהיו לי הרבה שאלות ושינויים.

אתי בנדלר: אני מבינה שצריכים רשיון שנתי לעצם קיום המרוצים.

אתי בנדלר: על איזה רשיון אנחנו מדברים כאן?

אתי בנדלר: יש הגדרה של סוג אחד של רשיון בסך הכל, לכן אני לא מבינה את העניין.

אתי בנדלר: על איזה סוגי רשיונות אנחנו מדברים?

ברוך שליט: יש רשיון לנהגים ורישוי לתחרות.

אתי בנדלר: לתחרות ספציפית?

ברוך שליט: אני אפריד את זה לכמה חלקים.

ברוך שליט: יש את הרישוי של אותו נהג, שיש לו רשיון שהוא רשאי להשתתף במרוץ.

ברוך שליט: יש רשיון למארגן, שהוא רשאי לארגן תחרויות.

ברוך שליט: אבל כל מרוץ מקבל רישוי בנפרד.

ברוך שליט: אני רשאי לקיים מרוץ בגלל שיש לי תעודות.

דני לוי: זה סעיף 2(ב).

אהוד רצאבי: זה הרשיון שמוגדר בהגדרות.

שלום שמחון: יש לנו הצעה איך לשלב את זה.

שלום שמחון: יש בהגדרה של רישוי, בהצעה הממשלתית, שהגיעה אלינו תוך כדי הישיבה: " רישוי הכלי התחרותי, רישוי הנהג, רישוי אירוע הנהיגה הספורטיבי".

שלום שמחון: אז אני מצרף את זה.

אתי בנדלר: הרשות נותנת את כל סוגי הרשיונות האלה?

ברוך שליט: כן.

אתי בנדלר: בסדר, כשאנחנו מדברים על רישוי לשנה, על מה מדובר, על איזה מסוגי הרשיונות?

ברוך שליט: רישוי נהג הוא שנתי.

ברוך שליט: רישוי לרכב הוא אד הוק, לתחרות.

דני לוי: רישוי רכב תחרותי הוא רישוי לשנה, שאנחנו במגרת כללי הבטיחות שלנו נוריד אותו, והוא לא יהיה בטיחותי לכל תחרות.

אתי בנדלר: מי זה "אנחנו"?

דני לוי: הרשות.

דני לוי: הרשות נותנת רשיון רכב לשנה, רשיון נהיגה תחרותית לשנה, ורשיון לגבי אירועים כמו שהקראתם בסעיף שהבאתם מהממשלה.

דני לוי: עניתי לך על הכל?

אתי בנדלר: אני מניחה שלא, אבל אני לא מספיק בקיאה בזה כדי לומר אם יש לי עוד שאלה.

שלום שמחון: אתה מסכים שנאמץ את הנוסח של הממשלה במה שקשור לרישוי ורשיון?

אהוד רצאבי: כל דבר שמופיע בנוסח הממשלה מקובל עליי אד הוק.

שלום שמחון: תודה.

שלום שמחון: הצבענו עכשיו על סעיפים 6 ו-7, ואנחנו עכשיו בסעיף 8.

אהוד רצאבי: "8.

אהוד רצאבי: מעקב ופיקוח.

אהוד רצאבי: הרשות או מי שמינתה לכך רשאים להיכנס בכל עת סבירה למקום עריכת המרוץ כדי לפקח על ביצועו של חוק זה.

אהוד רצאבי: "

דגנית עזריה: למעשה לא ברור פה בכלל מה יהיו הסמכויות שבידי הפקחים.

דגנית עזריה: בנוסח של הצעת החוק הממשלתית המונחת בפניכם יש הרחבה.

שלום שמחון: סעיף 16 בהצעת החוק הממשלתית, פקחים.

שלום שמחון: "(א) הרשות המוסמכת תמנה פקחים לעניין חוק זה.

שלום שמחון: (ב) פקח רשאי להיכנס בכל זמן סביר לכל מקום כדי לבדוק אם מתקיימות בו הוראות חוק זה והתקנות על פיו, לרבות תנאי רשיון שניתן על פיהם, ובלבד שלא ייכנס לפקח למקום אלא בהסכמה של תופסו, ולאחר שנתן לתופסו ודעת מוקדמת זמן סביר מראש או שדחיפות העניין מחייבת את כניסתו אף ללא מתן הודעה מוקדמת כאמור.

שלום שמחון: (ג) עבר אדם עביר על חוק זה או על תקנות על פיו או היה לפקח שנתמנה כאמור יסוד סביר שאדם עבר עביר כאמור, רשאי הוא לדרוש' מאותו אדם לזהות עצמו להנחת דעתו, ולהציג כל מסמך שניתן לפי חוק זה, ואם סירב לעשות כן רשאי הוא לעכב אותו עד לבוא שוטר, אך לא יותר משלוש שעות.

שלום שמחון: " אנחנו נשלב את זה בסעיף הזה.

לאה ורון: זה יבוא במקום סעיף 8 בהצעת החוק של חבר הכנסת רצאבי.

שלום שמחון: במקום סעיף 8 יבוא מה שכתוב בסעיף 16 בהצעת החוק הממשלתית.

אהוד רצאבי: "תעודות ורשיונות, סעיף 9.

אהוד רצאבי: (א) תעודה או כל שינוי, תנאי או הגבלה בה, יינתנו בכתב.

אהוד רצאבי: (ב) הוראות חוק זה לגבי בקשה לתעודה יחולו גם על בקשה לחידוש התעודה.

אהוד רצאבי: (ג)

אהוד רצאבי: בקשה לפי חוק זה תוגש בכתב לרשות, ויצורפו אליה מסמכים, תצלומים, הצהרות ופרטים נוספים, כפי שתדרוש הרשות.

אהוד רצאבי: (ד) הרשות רשאית, לתת תעודה או לסרב לתיתה . . ."

שלום שמחון: תעודה או רשיון.

אתי בנדלר: יש הגדרה של תעודה, אבל חוץ מזה יש עוד משהו?

אתי בנדלר: עד עכשיו דברנו רק על רשיונות.

אהוד רצאבי: תעודה, רשיון, היתר, אישור או פטור.

אהוד רצאבי: זה בסעיף 1, סעיף ההגדרות.

אתי בנדלר: זה בהגדרה, בפועל על-פי ההצעה, ככל שהספקתי לעקוב עד עכשיו, מדובר רק על רשיונות.

אתי בנדלר: השאלה היא אם נדרשות התעודות על-פי הצעת החוק.

אהוד רצאבי: יש דרישות נוספות להראות תעודות?

ברוך שליט: דוגמה של תעודה שנתתי פה קודם.

שלום שמחון: אז נשאיר את זה "רשיונות", אנחנו מורידים "תעודה".

שלום שמחון: תמשיך.

אהוד רצאבי: "(ד) הרשות רשאית לתת רשיון או לסרב לתיתו, לחדשו או לסרב לחדשו, וכן רשאית היא להתנות בו תנאים, להוסיף עליהם או לשנותם, דרך כלל או לסוג מסוים או למקרה מיוחד, להגביל את תקופת תוקפו, להתלותו ולבטלו, זולת אם קיימת בחוק הוראה אחרת.

אהוד רצאבי: (ה) החליטה הרשות על שינוי ברשיון שניתן, לרבות התנאים וההגבלות שבו, תודיע על כך לבעל הרשיון; בעל רשיון שקיבל הודעה כאמור, חייב להמציא את הרשיון, תוך הזמן הנקוב בהודעה, כדי שהרשות תרשום בו את השינוי.

אהוד רצאבי: (ו) הודיעה הרשות לאדם על ביטול רשיון שנתנה לו או על התלייתו, חייב בעל הרשיון להחזירו לרשות תוך הזמן הנקוב בהודעה.

אהוד רצאבי: (ז) מי שניתן לו רשיון ימלא אחר התנאים או ההגבלות הכלולים בו, ולא ישתמש בו אלא בהתאם לתנאים או ההגבלות כאמור.

אהוד רצאבי: (ח) לא ישנה אדם שאינו מוסמך לכך פרט ברשיון, על ידי כתיבה, שרטוט, מחיקה, טשטוש או הוספה או בכל אופן אחר ולא יחזיק רשיון ששונה כאמור.

אהוד רצאבי: (ט) אבד רשיון הושחת או טושטש, רשאית הרשות לתת, לפי בקשת בעל הרשיון, כפל הימנו, לאחר ששוכנעה שהרשיון המקורי אבד, הושחת או טושטש ולאחר שבעל הרשיון שילם את האגרה שנקבעה בתוספת להוצאת כפל הרשיון; מצא בעל הרשיון את הרשיון המקורי לאחר שקיבל כפל הימנו – יחזיר את הכפל לרשות.

אהוד רצאבי: (י) בעל רשיון יודיע על כל שינוי שחל בכל פרט מן הפרטים הרשומים ברשיון וימציא לרשות, לפי דרישתה, את הרשיון לשם רישום השינוי בו; שלחה הרשות לבעל הרשיון רשיון נוסף שנכללו בו השינויים, יחזיר בעל הרשיון את הרשיון הקודם לרשות.

אהוד רצאבי: "

שלום שמחון: תודה.

שלום שמחון: הערות לסעיף 9.

דני לוי: הנושא של תעודה כן נחוץ, נפל לי האסימון עכשיו.

דני לוי: כל התעודות הן לבעלי ההיתרים, שיש להם תפקיד בנושא המרוץ.

שלום שמחון: בהצעה הממשלתית יש הגדרה לתעודה, אני מציע שנוסיף אותה להגדרה ואז זה פותר את הבעיה.

אתי בנדלר: ההגדרה נמצאת גם כאן, השאלה היא אם יש שימוש בזה, כי כל מה שנקרא עד לסעיף זה היה בהתייחס רק לרשיון.

אתי בנדלר: לכן שאלתי האם יש עוד מסמכים מעבר לזה.

אהוד רצאבי: איזה תעודות נוספות צריך?

דני לוי: למשל פקחי מסלול, שופטי מסלול – הם בעלי תעודות.

אתי בנדלר: מי נותן להם תעודות, איפה זה כתוב?

דני לוי: הרשות.

דני לוי: "הרשות רשאית לתת תעודה" – סעיף 9(ד).

אתי בנדלר: איזו תעודה, היא יכולה לתת לי תעודה ששמי חיה משה?

אתי בנדלר: אז צריכים להגדיר.

אתי בנדלר: אנחנו מדברים בהצעת חוק.

אהוד רצאבי: האם אנחנו יכולים לאמץ את ההגדרה הממשלתית?

אתי בנדלר: אנחנו יכולים לעשות הכול, אבל צריכים לקרוא ולדון בנוסח.

אהוד רצאבי: אני שואל שאלה פרקטית, כדי לסיים את הנושא הזה.

אהוד רצאבי: האם אנחנו יכולים כרגע בסעיף הזה לאמץ את ההגדרה של התעודה, שנמצאת בהצעת החוק הממשלתית?

שלום שמחון: כתוב פה: "ושר רשאי בתקנות לקבוע הוראות המסדירות מתן תעודות לפי חוק זה, חידושן, העברתן, צורתן, כללי אחזקתן" – אם אתה מקבל את זה, אנחנו יכולים להמשיך.

אהוד רצאבי: ודאי שאני מקבל את זה.

אהוד רצאבי: כל דבר שנמצא בהצעת החוק הממשלתית.

בועז עצמון: אני מציע שנוריד את כל עניין התעודה.

בועז עצמון: ממילא מי שיארגן את התחרות ינפק את התעודות.

בועז עצמון: חבל להתייחס, כי אנחנו מגבילים את עצמנו בעניין הזה.

אתי בנדלר: אני לא יודעת האם תעודה כוללת גם רשיון.

שלום שמחון: אם ככה, עדיף לקבל את ההצעה הממשלתית, יש הזדמנות לשר לעשות את זה בתקנות, להביא הנה תקנות, ואנחנו נדון בהן.

שלום שמחון: סעיף 10.

אהוד רצאבי: "סעיף 10, עונשין.

אהוד רצאבי: (א) העובר על הוראה מהוראות חוק זה, דינו – מאסר שנה או כפל הקנס האמור בסעיף 61(א)(2) לחוק העונשין, התשל"ז-1977.

אהוד רצאבי: (ב) הורשע אדם בעבירה על חוק זה, רשאי בית המשפט, בנוסף לכל עונש, לצוות על שלילת תעודה או רשיון שניתנו לו לפי חוק זה, לתקופה שיקבע בית המשפט או לצמיתות.

אהוד רצאבי: "

אתי בנדלר: זה מסוג הסעיפים שבחקיקה הפלילית, אנחנו כבר מזמן לא משתמשים בהם, משום שצריכים להסביר איזה - - -

אהוד רצאבי: האם אפשר להוריד את סעיף העונשין כרגע מהצעת החוק?

אתי בנדלר: להוריד לגמרי, שלא יהיה שום עונשין?

אהוד רצאבי: לא, חייב להיות עונשין.

אהוד רצאבי: תני לי פתרון.

אהוד רצאבי: בואי נלך על הצעת החוק הממשלתית, נמצא שם פרק עונשין?

אתי בנדלר: אני לא מכירה את זה, אפילו התוודיתי לפניך שלא הספקתי לראות את ההצעה הזאת לפני הישיבה, קל וחומר שלא ראיתי את ההצעה הממשלתית.

שלום שמחון: בהצעה הממשלתית, סעיף העונשין – את מכירה אותה, פקד עזריה?

דגנית עזריה: אני לא רוצה להיות זאת שמשתפת פעולה עם ההצעה הפרטצ'ית.

שלום שמחון: הבנתי.

שלום שמחון: אני רוצה להציע חלופה, ואני קורא את סעיף העונשים של הצעת הממשלה.

שלום שמחון: "(א) העובר על הוראה מהוראות חוק זה או התקנות על פיו או אינו ממלא אחר תנאי - - -"

אתי בנדלר: עוד יותר גרוע.

שלום שמחון: אם כך, אנחנו לא עושים בשלב הזה סעיף עונשין.

אתי בנדלר: משרד המשפטים מתנגד לכל סעיף?

אתי בנדלר: נניח שתעודה מסוימת שקבלתי הושחתה בדרך כלשהי, אני מניחה שלפי אחד הסעיפים אני צריכה להחזיר את התעודה.

אתי בנדלר: נניח שלא החזרתי את התעודה שהושחתה, האם העונש הצפוי לי הוא שנה, האם דיני כדין מי שמשתתף בתחרות בכלל בלי שיש לו רשיון?

אתי בנדלר: לכן, בחקיקה העונשית אנחנו לא מכלילים יותר סעיפים כלליים כלאה, שלא מגדירים את העבירה הספציפית.

אתי בנדלר: אדוני, אתה מבקש ממני שאביא הצעות לנושאים נורא רציניים בשליפה מהשרוול, ואתה יודע שאני לא נוהגת לעשות את זה.

שלום שמחון: אנחנו נתעסק עם העונשים אחרי הקריאה הראשונה.

שלום שמחון: אז הסעיף הזה איננו.

אתי בנדלר: אני מעדיפה את זה.

אהוד רצאבי: סעיף 11.

אהוד רצאבי: "ביצוע ותקנות.

אהוד רצאבי: ( א) השר רשאי להתקין תקנות בכל עניין הנוגע לביצוע החוק, ובכלל זה - - -"

שלום שמחון: באישור ועדת הכלכלה של הכנסת.

אהוד רצאבי: באישור ועדת הכלכלה של הכנסת.

אהוד רצאבי: "(1) בדבר אגרות הסמכה ורישוי; (2) בדבר הטלת חובת ביטוח; (3) באישור שר הבריאות – בדבר הכושר הרפואי של נהגים.

אהוד רצאבי: (ב) תקנות על פי חוק זה יותקנו באישור ועדת החינוך והתרבות של הכנסת.

אהוד רצאבי: "

שלום שמחון: תודה.

שלום שמחון: הערות לסעיף 11?

שלום שמחון: אין.

שלום שמחון: מי בעד?

בעד: נגד: אין אושר

שלום שמחון: תודה, אושר.

אהוד רצאבי: " 12.

אהוד רצאבי: תיקון חוק הפיצויים ונפגעי תאונות דרכים.

אהוד רצאבי: בחוק פיצויים לנפגעי תאונות דרכים, התשל"ה-1975, בסעיף 1 בהגדרה "רכב מנועי או רכב" בסופה יבוא "ולמעט רכב תחרותי בעת מרוץ על פי חוק הנהיגה התחרותית, התשס"ג–2003".

שלום שמחון: יש פה מישהו מחברות הביטוח?

אתי בנדלר: מטילים עליהם כאן חובות ביטוח מאוד גדולות.

דני לוי: להפך, מסירים מהן.

אתי בנדלר: מסירים מהם רק בעת קיום מרוץ תחרותי.

לאה ורון: הם לא הוזמנו.

שלום שמחון: סעיף 13.

אהוד רצאבי: "13.

אהוד רצאבי: תיקון פקודת התעבורה.

אהוד רצאבי: בפקודת התעבורה, בסעיף 1, בהגדרה "רכב מנועי" בסופה יבוא "ולמעט רכב תחרותי בעת מרוץ על פי חוק הנהיגה התחרותית, התשס"ג – 2003".

שלום שמחון: תודה.

שלום שמחון: בבקשה.

דגנית עזריה: יש פה בעייתיות, משום שלכאורה בקטעי קישור כן יחולו - גם לפי הצעת החוק הזאת -הוראות פקודת התעבורה, ולכן יש בעייתיות.

שלום שמחון: תודה.

שלום שמחון: מי בעד סעיף 12, 13?

בעד: נגד: אין אושר

שלום שמחון: אושר, תודה.

שלום שמחון: לגברת בנדלר יש שני עניינים.

אתי בנדלר: אנחנו צריכים לדעת מה השפעת החוק המוצע על ילדים.

אתי בנדלר: דבר שני, אני צריכה מהאוצר התייחסות לגבי העלות, אם יש להצעת החוק, במידה שלא מדובר לדעת האוצר בהצעת חוק תקציבית.

אתי בנדלר: בכל מקרה אני צריכה לדעת אם יש עלות.

אהוד רצאבי: מה זה נקרא השפעה על ילדים?

אתי בנדלר: בכל הצעת חוק, שיש לכאורה אפשרות שהיא עשויה להשפיע על ילדים, צריכים לקבל לגבי הנושא הזה חות דעת, ולכלול את זה בדברי ההסבר.

שלום שמחון: תודה.

שלום שמחון: אנחנו נקבל את חוות הדעת תוך כדי העבודה על הצעת החוק.

אליעזר כהן: אני רוצה לוודא, אנחנו מדברים רק על העברה לקריאה ראשונה.

אהוד רצאבי: זו רק הצעה לקריאה ראשונה, אחרת לא הייתי רגוע.

שירלי אבנר: אני רוצה לציין שאחרי - בהתאם לעמדת המשטרה - שהנושא של הבטיחות ירד מגורמי המשטרה, היום הצעת החוק לא מסדירה את נושא הבטיחות.

שירלי אבנר: ולכן למעשה, למרות המחויבות המקצועית של האנשים שיושבים פה, מי שירצה לקיים מרוץ בלי תנאי בטיחות מינימליים, לפי החוק רשאי לעשות זאת.

שירלי אבנר: זה לא כתוב בחוק.

אהוד רצאבי: כשזה יעבור לקריאה שנייה ושלישית נטפל בזה.

שלום שמחון: אנחנו נצביע, אבל יש שני דברים.

שלום שמחון: אחד, האוצר יגיד לנו אם זאת הצעה תקציבית, ושניים, נקבל חוות דעת – נגיד בתוך שבוע – לגבי ההשפעה שיש לעניין הזה על קטינים.

אתי בנדלר: מהממ"מ, אדוני?

שלום שמחון: כן, עלות כספית מהאוצר.

שלום שמחון: תודה רבה, הישיבה נעולה.